A rendelet-tervezet elfogadásához

minősített többség szükséges!

**I. ELŐTERJESZTÉS**

**BODOLYABÉR KÖZSÉG ÖNKORMÁNYZATÁNAK KÉPVISELŐ-TESTÜLETE**

2024. január 30. napján 17:00 órakor tartandó rendes ülésére

**Tárgy:** **Döntés a helyi szociális gondoskodásról szóló 4/2022.(II.23.) önkormányzati rendelet hatályon kívül helyezéséről, új szociális gondoskodásról szóló – 1/2024. (I.30.) önkormányzati rendelet elfogadásáról**

**Előterjesztő:** Pataki Sándorné polgármester – (írásbeli előterjesztés)

**Törvényességi ellenőrzést végezte**: dr. Keresztes Izabella jegyző

Tisztelt Képviselő-testület!

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 2. § szerint a szociális ellátás feltételeinek biztosítása – az egyének önmagukért és családjukért, valamint a helyi közösségeknek a tagjaikért viselt felelősségén túl – az állam központi szerveinek és a helyi önkormányzatoknak a feladata.

Az Szt. a települési támogatás keretében biztosítandó juttatások körét csak példálózóan sorolja fel:

Települési támogatás keretében **nyújtható** támogatás különösen

a) a lakhatáshoz kapcsolódó rendszeres kiadások viseléséhez,

b) a 18. életévét betöltött tartósan beteg hozzátartozójának az ápolását, gondozását végző személy részére,

c) a gyógyszer-kiadások viseléséhez,

d) a lakhatási kiadásokhoz kapcsolódó hátralékot felhalmozó személyek részére.

Az Szt. ezen felsorolása nem taxatív jellegű, így települési támogatás a fenti célokon túl bármely más, az önkormányzat által támogatandónak ítélt élethelyzet esetén is nyújtható.

Annak eldöntése, hogy az önkormányzat e támogatás keretében mely feltételek teljesülése esetén, milyen célokra, milyen összegű támogatást nyújt, teljes mértékben az önkormányzat mérlegelési jogkörébe tartozik.

A támogatás összegének meghatározásakor figyelemmel kell lenni arra, hogy az Szt. 45. § (7) bekezdése értelmében a települési önkormányzat rendeletében - **a 18. életévét betöltött tartósan beteg hozzátartozójának ápolását, gondozását végző személy részére megállapított, havi rendszerességgel nyújtott települési támogatás** – ide nem értve a lakhatási kiadásokhoz kapcsolódó hátralékot felhalmozó személyek részére nyújtott támogatást – **havi összegét úgy kell szabályozni, hogy az nem haladhatja meg a szociális vetítési alap összegét, azaz 2024-ben a 28 500 Ft-ot.**

Javasolt továbbá egy minimumösszeg meghatározása is, annak érdekében, hogy a támogatás érdemi segítséget tudjon nyújtani.

A képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást **köteles** nyújtani.

Rendkívüli települési támogatásban elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni, vagy alkalmanként jelentkező többletkiadások, így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások, vagy a gyermek hátrányos helyzete miatt anyagi segítségre szorulnak.

A települési önkormányzat rendeletében a havi rendszerességgel nyújtott települési támogatás - ide nem értve a 11. d) pont szerinti célra nyújtott támogatást - havi összegét úgy kell szabályozni, hogy az nem haladhatja meg a szociális vetítési alap összegét.

Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen: koruk, egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt. Házi segítségnyújtás keretében a szolgáltatást igénybe vevő személy saját lakókörnyezetében kell biztosítani az önálló életvitel fenntartása érdekében szükséges ellátást. A települési önkormányzat a gondozási szükséglettel rendelkező, házi segítségnyújtást igénylő személyek ellátásáról köteles gondoskodni.

A települési önkormányzat köteles biztosítani: az étkeztetést, a házi segítségnyújtást, a családsegítéshez való hozzáférést.

Felhatalmazást kap a települési önkormányzat, hogy rendeletben szabályozza az étkeztetés jogosultsági feltételeinek részletes szabályait a települési támogatás keretében nyújtott ellátások jogosultsági feltételeit, valamint az ellátások megállapításának, kifizetésének, folyósításának, valamint felhasználása ellenőrzésének szabályait.

**Fenti törvényi előírásnak eleget téve elkészítettük a települési támogatás szabályozásával kapcsolatos új rendelet-tervezetet, a település szociális és gyermekjóléti ellátási formáinak megállapítására vonatkozó rendelet felülvizsgálatát követően. Ennek eredményeként egy új önkormányzati rendelet megalkotására teszünk javaslatot.**

A szociális vetítési alap havi összege – Magyarország 2023. évi központi költségvetésének a veszélyhelyzettel összefüggő eltérő szabályairól szóló 613/2022. (XII.29.) Korm. rendelet 15. §-a értelmében – 28.500 Ft.

Az elmúlt időszakban több lépcsőben történt nyugdíjemelés, valamint a 2024. évi minimálbér és garantált bérminimum emelés eredményeként a családok egy főre jutó jövedelme is emelkedett ezért javasoljuk, hogy a települési támogatások jogosultsági feltételeként az egy főre jutó havi jövedelem összege is kerüljön megemelésre. Emellett szükséges a jövedelemhatárok meghatározása azoknál a juttatásoknál, ahol ezek korábban nem szerepeltek.

A fentiekre tekintettel javasolom a mellékelt, hatályos a szociális gondoskodás helyi szabályairól szóló 4/2022. (II.23.) önkormányzati rendelet hatályon kívül helyezését, egyben a szociális gondoskodás helyi szabályairól szóló 1/2024. (I.30.) önkormányzati rendelet-tervezetének elfogadását.

Bodolyabér Község Önkormányzatának Képviselő-testületének

1/2024. (I.30.) önkormányzati rendelete

a szociális gondoskodás helyi szabályairól

Bodolyabér, 2024. január 26.

Pataki Sándorné sk.

polgármester

ÁLTALÁNOS INDOKOLÁS

Bodolyabér Község Önkormányzatának szociális gondoskodás helyi szabályairól szóló rendelet-tervezethez

A jogalkotásról szóló 2010. évi CXXX. törvény 18. §-ában foglaltak szerint eljárva a szociális gondoskodás helyi szabályairól szóló rendelet -tervezetet az alábbiak szerint indokolom:

A szociális igazgatásról és szociális ellátásokról szóló 1993. évi III. törvény 2023. január 1-jétől hatályba lépő módosítás értelmében a szociális ellátások és támogatások összegének megállapításánál figyelembe vett viszonyítási alap az úgynevezett szociális vetítési alap, valamint az ehhez igazodó jövedelemhatárok. Az igénylés feltételrendszerének kialakítása, a nyugdíjak emelése következtében szükséges szociális étkeztetési feltételrendszer is megváltozik.

A rendelet-tervezet összhangban van az európai uniós jogból eredő kötelezettségekkel.

HATÁSVIZSGÁLAT

Bodolyabér Község Önkormányzatának a szociális gondoskodás helyi szabályairól

szóló rendelet-tervezethez

**Társadalmi, gazdasági, költségvetési hatása**: A társadalmi hatása jelentős: a szociális háló megteremtésével biztosítja a társadalmi rétegek közötti különbségek csökkentését, az egyes rétegek további lecsúszását. A gazdasági hatása csekély. A kiadások összege a képviselő – testület 2024. évi költségvetési rendeletében biztosítva van.

**Környezeti és egészségügyi következmények**: nincs

Adminisztratív terheket befolyásoló hatása: A rendelet végrehajtása adminisztrációs terhet jelent a hivatal munkatársainak, kérelmek előkészítése, feldolgozása, a határozatok elkészítése, az ezekkel és az elszámolással kapcsolatos dokumentumok elkészítése.

**A jogszabály megalkotásának szükségessége**: A Szt. alapján a szociális rászorultság szabályait és az igénylés részletes feltételeit a rendeletben meg kell meghatározni.

**A jogalkotás elmaradásának következményei**: A rendelet megalkotásának elmaradása esetén törvényességi felügyeleti eljárásban részesülhet az önkormányzat.

**A jogszabály alkalmazásához szükséges személyi, szervezeti, tárgyi és pénzügyi feltételek:** rendelkezésre állnak.

Bodolyabér, 2024. január 26.

dr. Keresztes Izabella

jegyző